讀林去華居厚主簿省題
作者：王邁
朝代：宋

paragraphs: 病夫夜不眠，五鼓始交睫。
懶起比吳蠶，清夢飛莊蝶。
恭承高軒過，不及倒屣接。
惠我百篇詩，珠璣何煒燁。
五言比長城，一望皆危堞。
壯如廣陵散，悲似陽關疊。
音韻最清圓，格律尤妥帖。
登壇裨將降，咒水小巫怯。
永嘉富人物，往躅足追躡。
經術止齋陳，文章水心葉。
林君游其門，早負賢關篋。
鄉校設臯比，戶外紛屨屧。
科目苦無憑，取捨如漁獵。
入網多弱翰，上鈎希巨鬣。
西廊上奏篇，甲第僅書捷。
低頭矮屋中，壯氣不萎薾。
研朱點周易，修此清浄業。
焚香讀楚詞，時作真行帖。
臺府歲舉員，求者例有挾。
孤士乏梯媒，剛腸羞婦妾。
諸公縱憐才，或被權勢劫。
誰能推輓之，士論得欣愜。